אביב הברון

אביב הברון (נולד ב-1959) הוא עיתונאי ישראלי. כתב וערך בכלי תקשורת רבים, הוא חשף את "פרשת נערות הליווי", פרסם את הספר "הירוקים" על קבוצת הכדורגל מכבי חיפה, ומשמש כעורך "המוסף לשבת" של "ידיעות אחרונות". הברון נולד בקיבוץ בארי להורים חברי הקיבוץ, הסופרת רינה הברון ודוקטור אברהם הברון. סבו היה צבי נשרי, שנחשב לאבי החינוך הגופני בישראל; בן דוד של אמו היה רפאל איתן (רפול), הרמטכ"ל לשעבר; בן דודו היה המאייר והצייר דודו גבע; דודו מצד אביו היה האדריכל חנן הברון. את צעדיו הראשונים בתקשורת עשה הברון ב"תוספתן", העלון של קיבוץ בארי. ב-1982 הצטרף לשבועון "כותרת ראשית", בעריכת נחום ברנע. הוא פרסם בשבועון כתבות מגזין והיה בעל טור קבוע שנקרא "אם אשכחך הפועל ירושלים". בהמשך מילא שורת תפקידים בעיתונות הכתובה: סגן עורך המגזין "מבט ספורט"; סגן עורך המקומון התל אביבי "העיר" של רשת שוקן; כתב ועורך במוסף סוף השבוע של "חדשות"; עורך במקומון מעריב "זמן תל אביב"; וסגן עורך המקומון "תל אביב" של רשת ידיעות תקשורת. כתבה פרי עטו, שתיארה את תלאותיהם של דודו גבע ואשתו בדרך לקבלת רישוי לבניית ביתם, נבחרה בגיליון ה-1000 של "העיר" לאחת מעשר הכתבות הבולטות של המקומון בשנות קיומו. ב-1996 התמנה הברון לעורך מדור הספורט של "מעריב" ושימש בתפקיד שבע שנים. בנובמבר 1999 הוא סייע ליונתן הללי לחשוף את "פרשת נערות הליווי", שעוררה בישראל סערה גדולה והובילה להחלתו של הקוד האתי על שחקני נבחרת ישראל בכדורגל. ב-2004 עבר לשמש כעורך מוסף "סופשבוע" של מעריב, הוא הודח על ידי עורך העיתון אמנון דנקנר לאחר שנתיים, אך המשיך לעבוד בעיתון. ב-2008 התמנה לעורך "המוסף לשבת" – המוסף הפוליטי של "ידיעות אחרונות". במקביל לעיתונות הכתובה, עבד הברון גם בתקשורת האלקטרונית: הוא ערך בגלי צה"ל את התוכניות "707" עם אלכס אנסקי, "נכון לעכשיו" עם רפי רשף, ו"שעתיים משתיים" עם ראודור בנזימן. בנוסף, שימש כתסריטאי בתוכנית הכדורגל של ערוץ 2, "הדקה ה-91", בהגשת עינב גלילי. בשנים 2006–2007 הוא היה עורך אתר האינטרנט של ערוץ הספורט. ב-1992 כתב הברון את הספר "הירוקים" (מכבי חיפה - כל הסיפור) - שמתבסס על ליווי קבוצת הכדורגל מכבי חיפה במשך שנה שלמה ומתאר גם את ההיסטוריה של המועדון. הספר הופיע בהוצאת "ספרי עליית הגג". מתגורר בתל אביב, נשוי ואב לשלושה ילדים. במהלך הטבח בקיבוץ בארי נרצחו אחותו ושני גיסיו, ושבעה מבני משפחתו נחטפו לעזה. באילן יוחסין זה מופיעים רק אישים שזכו לפרסום וחוליה המקשרת בין דורות ואבות המשפחה. מדיה וקבצים בנושא אביב הברון בוויקישיתוף אביב הברון, ברשת החברתית פייסבוק דודו גבע, יומני גבע, באתר "המקום הכי חם בגיהנום", 11 בפברואר 2015 יפעת ארליך, העיתונאי אביב הברון נע בין האבל על קרוביו שנרצחו למאבק לשחרור מי שנחטפו: "מבחינתי הם נמצאים יחד ותומכים זה בזה", באתר ישראל היום, 16 בנובמבר 2023 עירד צפריר, "כשברקוביץ' איים, ידענו שזה נכון ב-100%": פרשת נערות הליווי ונבחרת ישראל - 20 שנה אחרי, באתר הארץ, 14 בנובמבר 2019 עופר אדרת, "אין כמעט מקום בספרי אותו לא תרתי ברגלי", באתר הארץ, 9 בדצמבר 2021 משה כהן, ‏שחקני נבחרת מפרסמים באינטרנט בגלל "חוסר אמון בתקשורת", באתר גלובס, 25 בנובמבר 1999 ענת באלינט, אבי זילברברג פוטר מעריכת "סופשבוע" ב"מעריב"; אביב הברון מונה לתפקיד, באתר הארץ, 15 בפברואר 2004 ענת באלינט, אמנון דנקנר הדיח את אביב הברון מעריכת "סופשבוע", באתר הארץ, 1 בינואר 2006 אורן רובינסקי, ‏"לא הייתי רוצה להיכנס לסיבות שהביאו להחלפת העורכים", באתר גלובס, 14 בפברואר 2006 אסף כרמל, אביב הברון יערוך את "המוסף לשבת" של "ידיעות אחרונות", באתר הארץ, 10 בפברואר 2008 לי-אור אברבך‏, אביב הברון לערוץ הספורט, באתר וואלה, 22 במרץ 2006 עמרי אסנהיים, לקבל את הבשורה המרה בשבעה | עורך "המוסף לשבת" למען החטופים בעזה, באתר ynet, 29 באוקטובר 2023